Okresná prokuratúra Bratislava V 
Prokofievova 4, 851 01 Bratislava 5	

Číslo: 3 Pv 45/15/1105	Bratislava V, 17.09.2015 
EEČ : 2-12-226-2015

U Z N E S E N I E

Trestná vec:	obv. XXXXX 
Trestný čin:	Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 498/2008 Zbierky zákonov 

Rozhodol: 	prokurátor Okresnej prokuratúry Bratislava V 

Podľa § 215 odsek 1 písmeno b Trestného poriadku zastavujem trestné stíhanie obvineného  
XXXXX, rodné číslo: XXXXX
	dátum narodenia: XXXXX
	miesto narodenia: XXXXX 
	rodné priezvisko: XXXXX
	trvalé bydlisko: XXXXX XXXXX
	povolanie: XXXXX
	väzba: nie
ktorý je trestne stíhaný pre trestný čin:
- Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 498/2008 Zbierky zákonov 

na tom skutkovom základe, že:

obvinený XXXXX konajúci ako živnostník, daňový subjekt XXXXX, so sídlom XXXXX, IČO: XXXXX, registrovaný na Obvodnom úrade v Bratislave, číslo živnostenského registra: XXXXX s dňom vzniku XXXXX za zdaňovacie obdobie roku 2005 nepodal daňové priznanie a ani nezaplatil daň v stanovenom termíne k dani z príjmov fyzických osôb za rok 2005, pričom daňový subjekt neumožnil vykonať Daňovému úradu XXXXX XXXXX daňovú kontrolu a preto bola daň určená podľa pomôcok podľa § 29 ods. 6 zákona č. 511/1992 Zb. o správe daní a poplatkov v znení neskorších predpisov, pričom správca dane vyčíslil daň za rok 2005 vo výške 1.413,36 Eur (42.579,- Sk), o čom bol vydaný platobný výmer č. 604/232/148931/07  

lebo  tento skutok nie je trestným činom a nie je dôvod na postúpenie veci  
 
Odôvodnenie:
Vyšetrovateľ PZ, OKP, OR PZ v Bratislave V vedie trestné stíhanie proti obv. XXXXX pod sp. zn. ORP-XXXXX/OEK-B5-2008 pre prečin nezaplatenia dane podľa § 278 ods. 1 Trestného zákona  a iné, na základe uznesenia vyšetrovateľa PZ, OKP, OR PZ v Bratislave V podľa § 206 ods. 1 Trestného poriadku zo dňa 19.05.2011.

	Vyšetrovateľ PZ, OKP, OR PZ v Bratislave V po skončení vyšetrovania predložil vyšetrovací spis zn. ORP-XXXXX/OEK-B5-2008 s návrhom na zastavenie trestného stíhania obvineného XXXXX ohľadom skutku právne kvalifikovanom ako prečin nezaplatenia dane podľa § 278 ods. 1 Trestného zákona, a s návrhom na konanie o dohode o vine a treste v časti kde je vedené trestné stíhanie pre prečin skrátenia dane a poistného podľa § 276 ods. 1 Trestného zákona. 

Na základe uvedeného som preskúmal spisový materiál a návrhy vyšetrovateľa PZ a zistil som, že návrh na zastavenie trestného stíhania je dôvodný, nakoľko vo veci je potrebné postupovať podľa § 215 ods. 1 písm. b) Trestného poriadku.
 
Podľa § 215 ods. 1 písm. b) Trestného poriadku prokurátor zastaví trestné stíhanie, ak nie je tento skutok trestným činom a nie je dôvod na postúpenie veci.

Podľa § 8 Trestného zákona trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak.

Podľa § 278 ods. 1 Trestného zákona (v znení vyššie uvedeného zákona) kto vo väčšom rozsahu nezaplatí splatnú daň, potrestá sa odňatím slobody až na tri roky. 

Podľa § 126 ods. 1 Trestného zákona pri určení výšky škody sa vychádza z ceny, za ktorú sa vec, ktorá bola predmetom útoku, v čase a v mieste činu obvykle predáva. Ak výšku škody nemožno takto zistiť, vychádza sa z účelne vynaložených nákladov na obstaranie rovnakej alebo obdobnej veci alebo na uvedenie veci do predošlého stavu.

Vychádzajúc z obsahu vyšetrovacieho spisu, zistil som, že vyšetrovanie bolo  začaté dňa 24.08.2009 pre skutok právne kvalifikovaný ako trestný čin nezaplatenia dane podľa § 148b ods. 1 Trestného zákona č. 140/1961 Zb. účinného do 31.12.2005. 
Následne dňa 25.11.2010 bolo vyšetrovateľom PZ postupom v zmysle § 206 ods. 1 Trestného poriadku vznesené obvinenie XXXXX pre skutok právne kvalifikovaný ako prečin nezaplatenia dane podľa § 278 ods. 1 Trestného zákona. Predmetné rozhodnutie vyšetrovateľa však bolo ako nezákonné zrušené uznesením dozorového prokurátora podľa § 230 ods. 2 písm. e) Trestného poriadku v rámci výkonu dozoru nad zachovávaním zákonnosti v prípravnom konaní.
Dňa 19.05.2011 vyšetrovateľ PZ opätovne postupom podľa § 206 ods. 1 Trestného poriadku vzniesol obvinenie XXXXX, avšak skutok, pre ktorý bolo pôvodne začaté a vedené trestné stíhanie bol rozčlenený na dva samostatné skutky, s právnou kvalifikáciou v bode 1.) ako prečin nezaplatenia dane a poistného podľa § 278 ods. 1 Trestného zákona, v bode 2.) ako zločin skrátenia dane a poistného podľa § 276 ods. 1, ods. 2 písm. d) Trestného zákona.

V ďalšom priebehu vyšetrovania sa pritom uvedená právna kvalifikácia potvrdila ako správna, avšak v dôsledku uvedeného došlo taktiež  k „zníženiu“ rozsahu činu pri skutku právne kvalifikovanom ako prečin nezaplatenia dane podľa § 278 ods. 1 Trestného zákona z „väčšieho rozsahu“ na „rozsah malý“, v dôsledku čoho som nútený konštatovať, že uvedené konanie nie je trestným činom, nakoľko nedošlo k naplneniu všetkých znakov objektívnej stránky skutkovej podstaty označeného prečinu. Bez naplnenia všetkých zákonných znakov skutkovej podstaty sa potom nemôže v zmysle citovaného ustanovenia § 8 Trestného zákona jednať o trestný čin.

I keby uvedené protiprávne konanie obvineného potenciálne mohlo vykazovať znaky priestupku, či správneho deliktu na úseku správy daní, vzhľadom k uplynutiu času od spáchania skutku zodpovednosť za jeho spáchanie by zanikla, preto neprichádza - v tejto časti protiprávneho konania obvineného - do úvahy ani postúpenie veci inému orgánu.

Vzhľadom k tomu, že v konaní obvineného XXXXX nedošlo v časti skutku právne kvalifikovaného ako prečinu nezaplatenia dane podľa § 278 ods.1 Trestného zákona (v znení vyššie uvedeného zákona) k naplneniu obligatórnych znakov tejto skutkovej podstaty, boli splnené zákonné predpoklady pre postup podľa § 215 ods. 1 písm. b) Trestného poriadku a preto som rozhodol tak, ako je uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresná prokuratúra do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)  

	Mgr. Viktor Laifer 
	 prokurátor